
	Legenda simbolurilor utilizate

		*	Procedura de consultare	
	***	Procedura de aprobare
	***I	Procedura legislativă ordinară (prima lectură)
	***II	Procedura legislativă ordinară (a doua lectură)
	***III	Procedura legislativă ordinară (a treia lectură)

(Procedura indicată se bazează pe temeiul juridic propus în proiectul de act.)







	Amendamente la un proiect de act

	
Amendamentele Parlamentului prezentate pe două coloane

Textul eliminat este evidențiat prin caractere cursive aldine în coloana din stânga. Textul înlocuit este evidențiat prin caractere cursive aldine în ambele coloane. Textul nou este evidențiat prin caractere cursive aldine în coloana din dreapta.

În primul și în al doilea rând din antetul fiecărui amendament se identifică fragmentul vizat din proiectul de act supus examinării. În cazul în care un amendament vizează un act existent care urmează să fie modificat prin proiectul de act, antetul conține două rânduri suplimentare în care se indică actul existent și, respectiv, dispoziția din acesta vizată de modificare. 

Amendamentele Parlamentului prezentate sub formă de text consolidat

Părțile de text noi sunt evidențiate prin caractere cursive aldine. Părțile de text eliminate sunt indicate prin simbolul ▌ sau sunt tăiate. Înlocuirile sunt semnalate prin evidențierea cu caractere cursive aldine a textului nou și prin eliminarea sau tăierea textului înlocuit. 
Fac excepție de la regulă și nu se evidențiază modificările de natură strict tehnică efectuate de serviciile competente în vederea elaborării textului final.

PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la propunerea de regulament al Parlamentului European și al Consiliului de stabilire a unui program de documentare a capturilor de ton roșu (Thunnus thynnus) și de abrogare a Regulamentului (UE) nr. 640/2010
(COM(2020)0670 – C9-0336/2020 – 2020/0302(COD))
(Procedura legislativă ordinară: prima lectură)
Parlamentul European,
–	având în vedere propunerea Comisiei prezentată Parlamentului European și Consiliului (COM(2020)0670),
–	având în vedere articolul 294 alineatul (2) și articolul 43 alineatul (2) din Tratatul privind funcționarea Uniunii Europene, în temeiul cărora propunerea a fost prezentată Parlamentului de către Comisie (C9-0336/2020),
–	având în vedere articolul 294 alineatul (3) din Tratatul privind funcționarea Uniunii Europene,
–	având în vedere avizul Comitetului Economic și Social European din 27 ianuarie 2021[footnoteRef:1], [1:  	Nepublicat încă în Jurnalul Oficial.] 

–	având în vedere articolul 59 din Regulamentul său de procedură,
–	având în vedere raportul Comisiei pentru pescuit (A9-0000/2021),
1.	adoptă poziția sa în primă lectură preluând propunerea Comisiei;
2.	solicită Comisiei să îl sesizeze din nou în cazul în care își înlocuiește, își modifică în mod substanțial sau intenționează să-și modifice în mod substanțial propunerea;
3.	încredințează Președintelui sarcina de a transmite Consiliului și Comisiei, precum și parlamentelor naționale poziția Parlamentului.


[bookmark: _Toc72230079]EXPUNERE DE MOTIVE
Contextul propunerii

Uniunea Europeană este din 1997 parte contractantă la Convenția internațională pentru conservarea tonului din Oceanul Atlantic („Convenția ICCAT”). 

Convenția ICCAT prevede un cadru pentru cooperarea regională în domeniul conservării și gestionării speciilor de ton și a speciilor înrudite cu tonul din Oceanul Atlantic și din mările adiacente, prin înființarea unei Comisii Internaționale pentru Conservarea Tonului din Oceanul Atlantic (ICCAT). 

ICCAT are autoritatea de a adopta recomandări obligatorii pentru conservarea și gestionarea activităților de pescuit care intră în domeniul său de competență. Aceste acte sunt adresate, în principal, părților contractante la ICCAT, precum Uniunea, dar includ și obligații pentru operatorii privați (de exemplu, pentru comandanții navelor). 

Conținutul propunerii

[bookmark: _GoBack]Prezenta propunere (COM(2020)0670) stabilește norme pentru un program al Uniunii de documentare a capturilor de ton roșu în vederea punerii în aplicare a măsurilor de conservare și gestionare adoptate de ICCAT în cadrul sistemului său de documentare a capturilor de ton roșu. Scopul acestuia din urmă este de a identifica originea tuturor exemplarelor de ton roșu. 

De fapt, există deja un program al Uniunii de documentare a capturilor, în temeiul Regulamentului (UE) nr. 640/2010. În propunerea aflată în curs de examinare, care vizează abrogarea Regulamentului (UE) nr. 640/2010, înregistrarea și validarea capturilor de ton roșu și a operațiunilor ulterioare de comercializare a tonului roșu se efectuează prin intermediul unui sistem electronic de documentare a capturilor de ton roșu (eBCD), care funcționează din 2017 și pe care statele membre și operatorii îl utilizează deja. Propunerea stipulează că sistemul electronic poate fi înlocuit cu documente pe suport de hârtie (documentul privind capturile de ton roșu, BCD), ale căror cerințe sunt echivalente cu cele ale sistemului electronic.

În plus, propunerea stabilește dispoziții generale privind utilizarea documentelor privind capturile de ton roșu și a documentelor de reexportare a tonului roșu și stabilește norme pentru înregistrarea și validarea capturilor și a operațiunilor ulterioare de comercializare a tonului roșu. Sunt stabilite reguli specifice pentru peștele marcat. Aceasta conține și dispoziții privind verificarea înainte de validare, transmiterea datelor utilizatorilor eBCD și raportarea anuală către ICCAT. În sfârșit, propune utilizarea pe scară largă a actelor delegate pentru a modifica actul de bază în viitor (la articolul 14).


Poziția raportorului

Raportorul salută faptul că Comisia a întreprins un exercițiu de transpunere strictă a recomandărilor ICCAT, stabilind astfel condiții de concurență echitabile pentru toți operatorii. Asigurarea unor condiții identice pentru toți, promovând totodată standardele înalte de sustenabilitate ale UE pentru flotele străine prin acțiunea UE în cadrul organizațiilor regionale de gestionare a pescuitului (ORGP) și în cadrul altor foruri internaționale este esențială pentru operatorii noștri și pentru îmbunătățirea gestionării internaționale a oceanelor. 
Raportorul consideră că este important, în raport cu operatorii, publicul și țările partenere, ca Comisia să propună o transpunere rapidă a recomandărilor ORGP, pentru a evita întârzierile în punerea în aplicare a anumitor dispoziții. Nu este logic ca recomandări ICCAT care datează din 2018 și care stabilesc termene pentru 2020 să fie adoptate în 2021. 

Din această perspectivă și având în vedere că acest dosar implică un exercițiu de transpunere foarte tehnic, lipsit de conținut politic substanțial, raportorul a decis să nu prezinte amendamente la propunerea Comisiei.

